Okresná prokuratúra Žiar nad Hronom 
Nám. Matice slovenskej 6, 965 01 Žiar nad Hronom

Sp. zn. : 1 Pv 461/12/6613	Žiar nad Hronom, 30.10.2012
EEČ : 2-52-149-2012

U Z N E S E N I E

Trestná vec:	obvinený XXXXX  
Prečin:	Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona

Rozhodol: 	prokurátor Okresnej prokuratúry Žiar nad Hronom
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	rodné priezvisko: XXXXX
	trvalé bydlisko: XXXXX
Dňa 15.08.2012 asi o 22.30 h na Ulici Veterníckej v Kremnici bol u neho zaistený rastlinný materiál z rodu Cannabis o hmotnosti 0,60 g s obsahom účinnej látky THC 80 mg, čo zodpovedá najmenej dvom obvyklým jednorazovým dávkam, pričom rastlina z rodu Cannabis je zaradená do I. skupiny omamných látok v zozname omamných a psychotropných látok, uvedených v zákone č. 139/1998 Z. z. o omamných látkach, psychotropných látkach a prípravkoch v znení neskorších predpisov. 
Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:

	Uznesením policajného orgánu OO PZ v Kremnici sp. zn. ORP-XXXXX zo dňa 16.08.2012 bolo začaté trestné stíhanie vo veci za prečin nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 171 ods. 1 Tr. zák.  a dňa 12.09.2012 poverený policajt vzniesol obvinenie z tohoto prečinu XXXXX, ktorého sa dopustil v podstate na tom skutkovom základe, že dňa 15.08.2012 asi o 22.30 h na Ulici Veterníckej v Kremnici bol u neho zaistený rastlinný materiál z rodu Cannabis o hmotnosti 0,60 g s obsahom účinnej látky THC 80 mg, čo zodpovedá najmenej dvom obvyklým jednorazovým dávkam, pričom rastlina z rodu Cannabis je zaradená do I. skupiny omamných látok v zozname omamných a psychotropných látok, uvedených v zákone č. 139/1998 Z. z. o omamných látkach, psychotropných látkach a prípravkoch v znení neskorších predpisov. 

	XXXXX bol na okolnosti skutku vypočutý, spáchanie prečinu v plnom rozsahu doznal. Uviedol, že marihuanu mal len pre vlastnú potrebu. Čo sa stalo ho mrzí, svojho konania ľutuje. Po poučení súhlasil s možnosťou podmienečného zastavenia trestného stíhania, ak by sa s takýmto postupom uvažovalo. 

	XXXXX je nezamestnaný, v  mieste bydliska požíva priemernú povesť, naposledy bol v r. 2011 prejednávaný za priestupok proti občianskemu spolunažívaniu. Čo sa týka predchádzajúceho odsúdenia v r. 2008 bol odsúdený rozsudkom Okresného súdu v Žiari nad Hronom, avšak sa na neho hľadí, akoby nebol odsúdený. 

	Dospel som k záveru, že v danom prípade sú splnené podmienky ustanovenia § 216 ods. 1 Tr. por., teda,  že ide o prečin, na ktorý zákon ustanovuje trest odňatia slobody, ktorého horná hranica neprevyšuje 5 rokov, obvinený prehlásil, že skutok spáchal, tento oľutoval, súhlasil s postupom podmienečného zastavenia trestného stíhania. 

Vzhľadom na horeuvedené skutočnosti, s poukazom na osobu obvineného a s prihliadnutím na jeho doterajší život, ako aj okolnosti prípadu možno takéto rozhodnutie považovať za dostačujúce. 

	Zároveň mu bola určená skúšobná doba v trvaní dvanásť mesiacov, ktorá začne plynúť právoplatnosťou tohto rozhodnutia. Ak obvinený v priebehu skúšobnej doby bude viesť riadny život a vyhovie uloženým podmienkam, prokurátor rozhodne, že sa osvedčil, inak rozhodne, a to aj počas skúšobnej doby, že sa v trestnom stíhaní pokračuje. 

	Preto som rozhodol tak, ako je to uvedené vo výrokovej časti tohto uznesenia.
Poučenie:
Proti tomuto uzneseniu je prípustná sťažnosť do troch dní odo dňa oznámenia prostredníctvom tunajšej prokuratúry Krajskej prokuratúre v Banskej Bystrici.
Sťažnosť má odkladný účinok.

JUDr. Vladimír Smutka
prokurátor